**Z A P I S N I K**

**sa 16. sjednice Općinskog vijeća Općine Stubičke Toplice, održane dana 07. veljače 2023. godine u Vijećnici Općine Stubičke Toplice, Viktora Šipeka 16, Stubičke Toplice.**

**Prisutni:**

Tomislav Mlinarić – predsjednik Općinskog vijeća,

Sabina Frgec, Marija Vrban, Željko Benger, Željko Frgec, Anica Benger, Jurica Knezić, Nina Gradiški Zrinski, Tomislav Sokač, Nedjeljko Ćuk, Biserka Bosnar, Robert Pilski

Odsutni: Roman Rogović (opravdano)

**Ostali prisutni:**

Josip Beljak, načelnik Općine Stubičke Toplice

Janko Rešetar – vježbenik

Helena Beljak, predsjednica Savjeta mladih Općine Stubičke Toplice

Senka Susović, novinarka Radio Stubice

Zapisničar: Melita Šarić

Započeto: 19,00 sati

Predsjednik Općinskog vijeća Općine Stubičke Toplice, Tomislav Mlinarić, otvara 16. sjednicu Općinskog vijeća Općine Stubičke Toplice, pozdravlja: načelnika Općine Stubičke Toplice Josipa Beljaka, Helenu Beljak predsjednicu Savjeta mladih Općine Stubičke Toplice, članove Općinskog vijeća Općine Stubičke Toplice, predstavnicu medija novinarku Senku Susović, kao i prisutne službenike/ce Jedinstvenog upravnog odjela.

Predsjednik Općinskog vijeća konstatira da je na sjednici nazočno dvanaest od trinaest vijećnika Općinskog vijeća Općine Stubičke Toplice te da Općinsko vijeće može donositi pravovaljane odluke.

Predsjednik Tomislav Mlinarić na usvajanje daje dopunjeni

**D N E V N I R E D**

1. Usvajanje zapisnika sa 15. sjednice Općinskog vijeća Općine Stubičke Toplice.
2. Donošenje Odluke o odabiru u otvorenom postupku javne nabave male vrijednosti za predmet nabave Opremanje Rekreacijskog centra Strmec Stubički.
3. Donošenje Odluke o odabiru u otvorenom postupku javne nabave male vrijednosti za predmet nabave Održavanje nerazvrstanih cesta na području Općine Stubičke Toplice.
4. Donošenje Odluke o donošenju VI. izmjena i dopuna Prostornog plana uređenja Općine Stubičke Toplice.
5. Donošenje Odluke o davanju prethodne suglasnosti na Opće uvjete pružanja dimnjačarskih usluga na području Općine Stubičke Toplice.
6. Donošenje Odluke o davanju suglasnosti na cjenik dimnjačarskih usluga.
7. Donošenje Odluke o pokretanju postupka za evidentiranje izvedenog stanja nerazvrstane ceste NC ST1-084.
8. Donošenje Odluke o izmjenama Odluke o agrotehničkim mjerama radi zaštite poljoprivrednog zemljišta i o mjerama za uređivanje i održavanje poljoprivrednih rudina na području Općine Stubičke Toplice.
9. Davanje suglasnosti DVD Strmec Stubički na I. izmjenu Financijskog plana za 2022. godinu.
10. Davanje suglasnosti DVD Strmec Stubički na Program rada za 2023. godinu.
11. Davanje suglasnosti DVD Strmec Stubički na Financijski plan za 2023. godinu.
12. Davanje suglasnosti na Odluku o visini naknade članovima DVD-a Strmec Stubički.
13. Davanje suglasnosti DVD Pila na I. izmjenu Financijskog plana za 2022. godinu.
14. Davanje suglasnosti DVD Pila na Program rada za 2023. godinu.
15. Davanje suglasnosti DVD Pila na Financijski plan za 2023. godinu.
16. Davanje suglasnosti na Odluku o visini naknade članovima DVD-a Pila.
17. Pitanja i prijedlozi.

Predloženi dopunjeni dnevni red jednoglasno je usvojen sa dvanaest (12) glasova.

**Ad.1.**

**Usvajanje zapisnika sa 15. sjednice Općinskog vijeća Općine Stubičke Toplice.**

Tomislav Mlinarić, predsjednik Općinskog vijeća obavještava da je zapisnik sa 15. sjednice Općinskog vijeća dan u privitku poziva.

U otvorenoj raspravni nije bilo primjedbi.

Zapisnik je jednoglasno usvojen sa dvanaest (12) glasova.

**Ad.2.**

**Donošenje Odluke o odabiru u otvorenom postupku javne nabave male vrijednosti za predmet nabave Opremanje Rekreacijskog centra Strmec Stubički.**

Tomislav Mlinarić, predsjednik Općinskog vijeća, obavještava prisutne da su u prilogu poziva dani materijali. U otvorenom postupku nabave prispjela je samo jedna ponuda ponuditelja TRGOVAČKI OBRT „BOBICA“, vl. Zlatko Brlek, Zagrebačka 123, Velika Ostrna, Dugo Selo. Otvara raspravu.

Na upit vijećnika Željka Frgeca dali je to cijena sprava ili je ukupna cijena za igralište, od strane načelnika odgovoreno da je to ukupna cijena za cijelo igralište.

Obzirom da nema pitanja niti prijedloga, predlaže se usvajanje donošenje Odluke o odabiru u otvorenom postupku javne nabave male vrijednosti za predmet nabave Opremanje Rekreacijskog centra Strmec Stubički

Jednoglasno sa dvanaest glasova (12) donosi se

**ODLUKA O ODABIRU**

**u otvorenom postupku javne nabave male vrijednosti za predmet nabave:**

**Opremanje rekreacijskog centra Strmec Stubički**

**I.**

Javni naručitelj Općina Stubičke Toplice (OIB:15490794749) sa sjedištem u Stubičkim Toplicama, Viktora Šipeka 16, u otvorenom postupku javne nabave male vrijednosti, za predmet nabave Opremanje rekreacijskog centra Strmec Stubički, evidencijskog broja nabave 4/2023, odabire, kao ekonomski najpovoljniju, ponudu ponuditelja **TRGOVAČKI OBRT „BOBICA“,** **vl. Zlatko Brlek, OIB:92833610033, Zagrebačka 123, Velika Ostrna, 10370 Dugo Selo.**

**II.**

**Procijenjena vrijednost** predmeta nabave: 41.803,97 eura.

**III.**

**Razlozi odabira, obilježja i prednosti odabrane ponude:**

U postupku pregleda i ocjene, ponuda odabranog ponuditelja je ocijenjena valjanom, nije utvrđeno postojanje osnova za isključenje te je utvrđeno da ponuditelj ispunjava sve uvjete sposobnosti. Cijena odabrane ponude iznosi 41.772,00 eura (bez PDV-a), odnosno ukupno 52.215,00 eura (sa PDV-om). Ekonomski najpovoljnija ponuda utvrđena je primjenom kriterija cijene, roka izvršenja ugovora i jamstva za otklanjanje nedostataka u jamstvenom roku te je odabrani ponuditelj ostvario maksimalnih 100 bodova.

**IV.**

U ovom postupku javne nabave zaprimljena je jedna ponuda, i to:

1. TRGOVAČKI OBRT „BOBICA“, vl. Zlatko Brlek, OIB:92833610033, Zagrebačka 123, Velika Ostrna, 10370 Dugo Selo.

U ovom postupku javne nabave niti jedan ponuditelj nije isključen iz postupka nabave.

U ovom postupku javne nabave nije odbijena niti jedna ponuda.

**V.**

**Rok mirovanja** se u ovom postupku javne nabave ne primjenjuje, temeljem odredbe čl. 306. st. 2 . Zakona o javnoj nabavi (Narodne novine br. 120/16 i 114/22).

Ova Odluka postaje izvršna dostavom ponuditelju.

**VI.**

**Uputa o pravnom lijeku:** Protiv ove Odluke može se izjaviti žalba Državnoj komisiji za kontrolu postupaka javne nabave u roku od 10 dana primitka odluke o odabiru, u odnosu na postupak pregleda, ocjene i odabira ponuda. Žalba se dostavlja neposredno, putem ovlaštenog davatelja poštanskih usluga ili elektroničkim sredstvima komunikacije putem međusobno povezanih informacijskih sustava Državne komisije i EOJN RH. Žalitelj je obvezan primjerak žalbe dostaviti naručitelju u roku za žalbu.

**Ad.3.**

**Donošenje Odluke o odabiru u otvorenom postupku javne nabave male vrijednosti za predmet nabave Održavanje nerazvrstanih cesta na području Općine Stubičke Toplice.**

Tomislav Mlinarić, predsjednik Općinskog vijeća, obavještava prisutne da su u prilogu poziva dani materijali. Otvara raspravu.

Vijećnik Željko Frgec pita koji je razlog da se okvirni sporazum sklapa na rok od tri godine, posebno jer je već sada tendencija pada cijena. Je li je to vezano za to da ćemo mi morati koristiti istog izvođača radova ili se mora svake godine raditi nabava i uzeti istog izvođača. Na koji način će se postupati ako cijene padnu te moramo li tada biti u obvezi izjednačavati se tržišnim cijenama ili će se i tada morati raditi nove nabave.

Načelnik, Josip Beljak odgovara da je još uvijek prisutna tendencija rasta cijena, a tek u manjem djelu pad cijena na tržištu. To je poslovni rizik. Ako će cijene pasti za više od 20 - 30% ići će se u anekse ugovora. Jednako tako i kod povišenja cijena. Realno je da u sektoru građevine, ugovori koji su sklopljeni, a koji su trajali po nekoliko mjeseci ili godinu dana, radili su se aneksi ugovora. Izvođači jednostavno nisu mogli ispoštovati ugovore i radili su se aneksi ugovora, a sam primjer je i Krapinsko – zagorska županija i centar izvrsnosti u Zaboku, gdje se također išlo na aneks. Jednostavno dođe se do taga da izvođač odustane ili se nastavi radovima. U tom smislu pratiti će se cijene. Praviti će se aneks.

Vijećnik Željko Frgec komentira da mu je to ipak čudno i ne vidi razlog zašto se ne bi svake godine radio natječaj. Nema ništa protiv Riosa i bolje da radi domaći, nego da se javni netko sa strane.

Načelnik je ponovio da će se pratiti tržišne cijene.

Vijećnik Željko Benger je postavio pitanje ima li koji drugi razlog osim cijene za sklapanje ugovora na rok od tri godine, jer ugovaratelj može tražiti promjenu cijena, ne vidi smisao ugovaranja na tri godine. Načelnik je odgovorio da se i ugovori za zimsko održavanje i neki drugi ugovori također sklapaju na rok od tri godine.

Obzirom da više nema pitanja niti prijedloga, predlaže se usvajanje Odluke o odabiru u otvorenom postupku javne nabave male vrijednosti za predmet nabave Održavanje nerazvrstanih cesta na području Općine Stubičke Toplice.

Jednoglasno sa dvanaest glasova (12) donosi se

**ODLUKA O ODABIRU**

**u otvorenom postupku javne nabave male vrijednosti za predmet nabave:**

**Održavanje nerazvrstanih cesta na području Općine Stubičke Toplice**

**I.**

Javni naručitelj Općina Stubičke Toplice (OIB:15490794749) sa sjedištem u Stubičkim Toplicama, Viktora Šipeka 16, u otvorenom postupku javne nabave male vrijednosti s namjerom sklapanja okvirnog sporazuma na rok od tri godine s jednim gospodarskim subjektom, za predmet nabave Održavanje nerazvrstanih cesta na području Općine Stubičke Toplice, evidencijskog broja nabave 1/2023, odabire, kao ekonomski najpovoljniju, ponudu ponuditelja **Krunoslava Sokača, OIB:89015727993, vl. obrta AUTOPRIJEVOZ I USLUGE „RIOS“, Strmec Stubički 233, 49244 Stubičke Toplice.**

**II.**

**Procijenjena vrijednost** predmeta nabave: 302.616,00 eura.

**III.**

**Razlozi odabira, obilježja i prednosti odabrane ponude:**

U postupku pregleda i ocjene, ponuda odabranog ponuditelja je ocijenjena valjanom, nije utvrđeno postojanje osnova za isključenje te je utvrđeno da ponuditelj ispunjava sve uvjete sposobnosti. Cijena odabrane ponude iznosi 281.906,50 eura (bez PDV-a), odnosno ukupno 352.383,12 eura (sa PDV-om). Odabrani ponuditelj ponudio je vrijeme odaziva na hitnu intervenciju od jedan sat. Ekonomski najpovoljnija ponuda utvrđena je primjenom kriterija cijene i vremena odaziva na hitnu intervenciju, te je odabrani ponuditelj ostvario maksimalnih 100 bodova.

**IV.**

U ovom postupku javne nabave zaprimljena je jedna ponuda, i to:

1. Krunoslava Sokača, OIB:89015727993, vl. obrta AUTOPRIJEVOZ I USLUGE „RIOS“, Strmec Stubički 233, 49244 Stubičke Toplice.

U ovom postupku javne nabave niti jedan ponuditelj nije isključen iz postupka nabave.

U ovom postupku javne nabave nije odbijena niti jedna ponuda.

**V.**

**Rok mirovanja** se u ovom postupku javne nabave ne primjenjuje, temeljem odredbe čl. 306. st. 2 . Zakona o javnoj nabavi (Narodne novine br. 120/16 i 114/22).

Ova Odluka postaje izvršna dostavom ponuditelju.

**VI.**

**Uputa o pravnom lijeku:** Protiv ove Odluke može se izjaviti žalba Državnoj komisiji za kontrolu postupaka javne nabave u roku od 10 dana primitka odluke o odabiru, u odnosu na postupak pregleda, ocjene i odabira ponuda. Žalba se dostavlja neposredno, putem ovlaštenog davatelja poštanskih usluga ili elektroničkim sredstvima komunikacije putem međusobno povezanih informacijskih sustava Državne komisije i EOJN RH. Žalitelj je obvezan primjerak žalbe dostaviti naručitelju u roku za žalbu.

**Ad.4.**

**Donošenje Odluke o donošenju VI. izmjena i dopuna Prostornog plana uređenja Općine Stubičke Toplice.**

Tomislav Mlinarić, predsjednik Općinskog vijeća, obavještava prisutne da su u prilogu poziva dani materijali. Otvara raspravu.

Vijećnik Željko Benger postavlja pitanje vezano za objavu rasprave koja je bila relativno tajna, treba do objave doći i treba pratiti svaki dan. Dali postoji mogućnost da se vijećnicima dostavi termin kada je rasprava da imaju mogućnost uvida u prostorni plan obzirom da za njega i glasaju. Sada je bilo premalo vremena da ga se pogleda.

Načelnik je odgovorio da postoji uobičajena procedura, da je postupak trajao godinu i pol dana i da su vijećnici glasali za njegov početak. Moglo se bilo kada nazvati općinu i dale bi se informacije na što je vijećnik postavio upit da zašto bi zvali? Načelnik je ogovorio da je poštivan proceduralni postupak, stavljeno je na internetsku stranicu, dano je na oglasnu ploču, dano je na radio Stubicu. Gđa. Frgec je bila na prethodnoj raspravi kada je bilo pitanje o Slamarici. Vijećnica Sabina Frgec odgovara da stvarno nisu pratili i nisu znali za javnu raspravu.

Vijećnik Željko Benger pita dali postoji mogućnost da i vijećnike obavijest na neki način. Načelnik odgovara da to nije praksa no uvijek postoji mogućnost i da su u ljeto rekli da mole da ih se obavijesti kada bude javna rasprava, obavijest bi im bila poslana. Pitanje je kako su mogli znati, da oni nisu znali, mogli su nazvati, tim više što je gđa. Sabina bila na prošloj. To je možda propust no nije obaveza.

Vijećnica Sabina Frgec predlaže da kada se stavljaju obavijesti na stranice Općine da se postavi na početak, jer kad se otvori, obavijest je smještena u 2016. g. Kada se otvori prostorni plan tada je vidljivo ali se ne vidi na glavnoj stranici. Vijećnica se nakon manje diskusije obratila riječima da je danas upućen zahtjev. Postavlja upit može li se danas usmeno podnijet amandman članak 94. u stavcima 7 i 8. A što se zna da se može.

Predsjednik Tomislav Mlinarić potvrdio je, da će se Amandman staviti na sjednicu ako se vijećnici slažu da se iznese taj Amandman.

Vijećnica je izjavila da je Amandman već iznesen, na što predsjednik podsjeća da procedura da se Amandman podnosi dva radna dana pismeno ili usmeno ako to žele. Pojašnjava da ako žele usmeno iznijeti Amandman on kao predsjednik mora pitati vijećnike slažu li se sa time. Ako se slažu može, ako se ne slažu ne može, to je prema poslovniku. Predsjednik upućuje upit vijećnicima slažu li se da gđa Frgec iznese Amandman na VI Izmjenu i dopunu Prostornog plana uređenja Općine Stubičke Toplice.

Glasanjem sa pet (5) glasova za, dva (2) protiv i pet (5) suzdržanih nije omogućeno usmeno iznošenje Amandmana na sjednici.

Vijećnica Sabina Frgec dala je osvrt te se obratila vijećnicima riječima da je donesena Odluke o pokretanju VI. Izmjena i dopuna Prostornog plana uređenja Općine Stubičke Toplice 29. lipnja 2022. godine i nije prošlo punih osam mjeseci kada je pred njima gotovi akt. Odluka je donesena jednoglasno. Kao vijećnici nemaju ništa protiv prema investicijama i da se mještanima omogući prenamjena prostora. Samim člankom 94., izražavaju zabrinutost jer uz postojeće stambene zgrade investitor ne mora osigurati dovoljan broj parkirnih mjesta. Parkirno mjesto može biti osigurano na susjednoj čestici, no nisu jasno definirana prava i obveze investitora. On može imati izmješteno parkiralište ali mora biti isključivo na njegovoj zemlji. Ovim člankom to nije omogućeno i stoga su htjeli usmeno podnijeti amandman. Osvrnula se i na Slamaricu iz razloga što se ne kupnjom slamarice propustilo kupiti 4800 metara kvadratnih zemljišta po cijeni od 150,00 kuna za metar kvadratni. To je bilo prije tri godine kada je načelnik izjavio da nije opcija da kupimo Slamaricu jer bi se Općina morala kreditno zadužiti. 29. lipnja 2022. godine kada je donesena Odluka o VI. Izmjenama i dopunama PPUO Stubičke Toplice, deset minuta prije sjednice načelnik donosi papire za kupnju zemljišta 50 m od Slamarice, 1027 metara kvadratnih za devetsto šezdeset tisuća kuna što preračunato po metru kvadratnom iznosi preko 900,00 kuna. Sa Slamaricom smo imali četiri puta veću površinu, izgrađeno parkiralište, betonsko igralište. 29. lipnja, bez procijenjene vrijednosti zemljišta, Općinsko vijeće sa sedam ruku donosi Odluku da se kupi zemljište koje je puno manje kvadrature i puno skuplje. To zemljište nije samo milijun kuna, tu su još uloženi novci, tu ide uređenje, asfaltiranje parkirališta, uređenje igrališta. Investicija se penje i do tri milijuna kuna. Postavlja pitanje načelniku koje benefite će imati mještani Stubičkih Toplica da se dođe do cifre od tri milijuna kuna. Kada i na koji način će se vratiti mještanima investicija. Željela bi čuti komentare načelnika na navode mještana za koga se zapravo uređuje novo kupljeno zemljište, za koga se sa tolikim žarom i tolikom brzinom, entuzijazmom uređuje parkiralište svega pedeset metara od Slamarice.

Načelnik Josip Beljak odgovara da je ta tema već više puta diskutirana na vijećima i ponavljanje je nesuvislo. Dali je bolje imati takvo zapušteno zemljište i ne urediti ga čim prije i ne staviti ga u funkciju? Smatra je bolje što prije staviti prostor u funkciju da se što prije isplaćuje. Nije definitivno odlučeno na koji način će se prostor urediti budući da još nije održan sastanak stanara. Ovo parkiralište je u vlasništvu zgrade, postoji opcija da će se nakon sastanka sa stanarima znati u što se točno ide. U svakom slučaju biti će javno parkiralište sa naplatom kojom će se vraćati investicija.

Vijećnica Sabina Frgec postavila je pitanje dali je izračunato koliko bi vremenski trebalo da se vrate sredstva, na koji način, u kojem omjeru, na što je načelnik odgovorio da još uvijek nije izračunato, no da svi koji vide kojim se tempom to odvija su oduševljeni jer konačno se rješava i konačno se uredilo, svi zadovoljni i zahvalni da se to konačno uredilo.

Tomislav Mlinarić se nadovezuje riječima da je sve subjektivno te da je i on čuo sve pohvale jer su Stubičke prodisale, što se tiče okoliša, sve bolje izgleda kada se to sve raskrčilo. Nije čuo negativan komentar već samo pohvale.

Vijećnik Željko Benger rekao je da je dobar potez što se to očistilo i da sigurno nitko od građana ne prigovara, samo je pitanje dali trebalo toliko novaca platiti, to je njemu upitno. Vezano na amandman koji je spomenut, čude ga kolege vijećnici sa druge strane dvorane. Stubičke se deklariraju kao turističko mjesto, koliko ima javnog parkinga u mjestu? Postavlja upita da se dozvoljava gradnja zgrada, a da zgrade nemaju parking. Po onom što je propisano ukoliko se izgrade dvije tri zgrade, one ne trebaju imati parkirno mjesto. Prema tome ovo malo parkirnih mjesta što će Stubičke dobiti zauzeli budu stanari. Postavlja pitanja: Gdje će se turisti parkirati? Dali se nekome pogoduje? Navodi da ako je netko u stanju izgraditi zgradu od 10 -12 stanova onda je u stanju osigurati parkirališta i kupiti zemljište.

Načelnik odgovara da je mišljenja da je pogrešno protumačen članak te da ovakvi članci stoje i prostornim planovima i drugih gradova i općina. Svojima prijedlogom upravo bi ograničili i smanjili. Točno se zna kada se ide u izgradnju koliko mora biti stambenih jedinica i koliko mora biti parkirnih mjesta po kvadratu. Ako na svojoj površini nema dosta mjesta parkinga on ima mogućnost sklopiti sa vlasnikom susjedne parcele ugovor o pravu građenja i na taj način osigurati sebi dovoljan broj parkirnih mjesta. Sa svojim prijedlogom upravo bi odbili većinu investitora u Stubičkim Toplicama jer na parceli koju je kupio nema dovoljno površine za dovoljan broj parkirnih mjesta, ali ima mogućnost da od npr. susjeda koji ima parcelu koja nije adekvatna za gradnju može dogovoriti pravo građenja i na toj parceli osigurati si dovoljan broj mjesta.

Vijećnik moli da mu se odgovori gdje je navedeno da to obvezuje investitora da to mora poštivati, na što odgovara načelnik da to određuje Prostorni plan koji određuje koliko mora imati parkirnih mjesta. Investitor je dužan osigurati dovoljan broj parkirnih mjesta. To bi se sa predloženim amandmanom ograničilo i onemogućilo. Ono što je rečeno da će netko izgraditi zgradu i parkirati na našem parkiralištu ne stoji jer neće dobiti dozvolu.

Vijećnik postavlja upit da gdje je napisano da on mora kupiti jer je napisano da na udaljenosti od 100 metara se može koristiti drugi parking. Načelnik odgovara da je napisano da je dužan da si osigura parkiralište u krugu 100 metara uz određene uvjete.

Vijećnik Željko Benger postavlja pitanje zašto Općina odlučuje o tome jer piše uz suglasnost Općine. Prema tome znači nekom će se dati a nekom ne. Ide li po tom principu. Možda treba doraditi. To je prostor za manipulaciju. Može se dogoditi da se igralište ukine i da se ide u izgradnju zgrade, hoće li stanari imati svoje parking ili će koristiti općinski. Hoće li se investitoru dati parking?

Načelnik odgovara da naravno da ne, i da krivo tumače, investitor mora osigurati dovoljnu površinu za dovoljan broj parkirnih mjesta, a ne da koristi parkiralište općine. Općina mora dati suglasnost ukoliko je predviđeno da na nekoj parceli bude cesta. Time bismo samo ograničili i odbili investitore.

Vijećnik Željko Frgec ne slaže se i tvrdi da u zakonu mora pisati da investitor mora osigurati parkiralište. Zgradu ne može raditi ako nema parkirnog mjesta.

Vijećnica Sabina Frgec potvrđuje da investitor ne smije graditi objekt ako nema parkirana mjesta.

Načelnik odgovara da bi se na taj način ograničila gradnja i odbili potencijalni investitori. Vijećnik Željko Frgec iznosi da ga se neće ograničiti ako se zna da mora imati parking i da to svugdje u Hrvatskoj funkcionira jedino kod nas ne. Načelnik odgovara da to nije istina i da se mogu provjeriti okolni gradovi i općine i da to nije iznimka.

Vijećnica Sabina Frgec navodi da imamo veliki infrastrukturni problem u Mlinarskoj i Brezinoj ulici gdje su sada nakalemljene zgrade i sada želimo samo da se to uredi jer mi smo ti koji donosimo prostorni plan, vijećnici donose prostorni plan i glasuju za taj akt. Treba voditi brigu o tome kakvo mjesto želimo, koliko uređeno mjesto želimo i ne možemo pogodovati nekome. Tamo je sve prenapučeno nemamo podržavajuću infrastrukturu. Nema dovoljno parkirnih mjesta. Nema mjesta za nogostup. Ima puno problema koji proizlaze iz nedorečenosti plana. Sada imamo priliku da to uredimo.

Vijećnik Željko Benger podržava gradnju, ali vidi se primjer kada je nešto prenatrpano.

Načelnik se slaže sa tim no tvrdi da je točno određeno prema broju stanova ali i po drugim parametrima koliko je potrebno osigurati parkirališnih mjesta i onaj tko ide graditi bez parkirališta neće niti graditi.

Predsjednik Tomislav Mlinarić upućuje načelniku upit o parkiralištu do parka Maksimilijana, jeli Odluka na Ministarstvu graditeljstva i jeli je zahtjev upućen?

Načelnik odgovara da je zahtjev upućen i više puta je postavljen upit, zahtjev još uvijek stoji. Na Ministarstvu je više od šezdeset tisuća zahtjeva, a troje je zaposlenih. Kada dobijemo parkiralište u vlasništvo ići se u projektiranje i izgradnju. Želja mu je troetažno parkiralište čime bi se dobio adekvatan broj parkirnih mjesta u vlasništvu općine.

Vijećnik Željko Frgec, vezano za navedeno parkiralište, navodi primjer iz vlastitog iskustva kada je isto koristio za vrijeme terapije, navodi da je to sramota. Kada pada kiša ne može se van.

Načelnik potvrđuje da zna za problem, no još uvijek je to zemljište u vlasništvu RH, općina dva puta godišnje pošodra parkiralište no to nije dovoljno. Osobno je slikao parkiralište jer ga i sam koristi kad ide u posjetu ocu. Slike je uputio u Ministarstvo. Kritičan je ulaz koji je svako malo ošteti, tri kamiona šodra su premalo i niti se ne primijete.

Vijećnik smatra da ako je potrebno neka ide i deset kamiona i da se u konačnici nitko neće buniti ako se parkiralište uredi.

Predsjednik odgovara da to nije ulaganje na našu imovinu, a načelnik se nadovezuje da bi se moglo dogoditi priča, da nas je netko tužio jer smo uzurpirali državnu imovinu 50 m2 šume prilikom izrade nogostupa. Zahvaljujući prijavama sada moramo hodati po sudovima i pisati izvješća.

Vijećnica Sabina Frgec odgovara da koliko ona zna prijave su odbačene na što načelnik odgovara da je ali nije dovršeno uzurpiranje držanog zemljišta, bez obzira što je uređena šuma i što je to svim u redu kao i Hrvatskim šumama. Ne mogu se načuditi da je to netko išao prijavljivati, ali RH ne zna jeli metar ili kilometar. Uzurpirali smo zavoj i ćošak i sada imamo s tim problema. Vijećnica odgovara da nije ishođena dozvola od RH da se mogu rušiti stabla na njihovom području i da to nije njen problem nego njegov problem. Načelnik odgovara da to ne bio problem da ona nije išla zabadati nos gdje mu nije bilo mjesto. Sad govore da nitko ne bi potegnuo pitanje ako bi bilo ulaganje na tuđu imovinu, te da ni tada ne bi nitko pitao da nije netko potegnuo to pitanje.

Vijećnica je konstatirala da načelnik želi reći da je ona kriva što su rušena stabla bez dozvole na državnom zemljištu, na što načelnik odgovara da da ne, na što vijećnica konstatira da ga je ona tako shvatila.

Kako rasprava teče, predsjednik konstatira da je rasprave krenula u neželjenom smjeru te predlaže donošenje Odluke o donošenju VI. izmjena i dopuna Prostornog plana uređenja Općine Stubičke Toplice

Sa osam (8) glasova za i četiri (4) suzdržana glasa donosi se

**ODLUKA**

**O DONOŠENJU VI. IZMJENA I DOPUNA**

**PROSTORNOG PLANA UREĐENJA OPĆINE STUBIČKE TOPLICE**

**(nacrt)**

**I. UVODNE ODREDBE**

**Glava I.**

Ovom se Odlukom donose VI. Izmjene i dopune Prostornog plana uređenja Općine Stubičke Toplice u nastavku teksta: Plan, koji je izradila tvrtka Urbanistica d.o.o. iz Zagreba, u koordinaciji s nositeljem izrade Jedinstvenim upravnim odjelom Općine Stubičke Toplice.

Temeljem članka 107. stavka 1. Zakona o prostornom uređenju (NN 153/13, 65/17, 114/18, 39/19 i 98/19), pribavljeno je mišljenje Zavoda za prostorno uređenje Krapinsko-zagorske županije, KLASA:350-02/22-01/17, URBROJ: 2140-46-23-05 od 23. siječnja 2023. g., kojim je utvrđeno da je za VI. Izmjene i dopune Prostornog plana uređenja Općine Općine Stubičke Toplice, predloženo rješenje u skladu sa postavkama Prostornog plana Krapinsko – zagorske županije (Službeni glasnik Krapinsko – zagorske županije, br. 4/02., 6/10. i 8/15.).

**Glava II.**

VI. Izmjene i dopune Prostornog plana uređenja Općine Stubičke Toplice predstavlja elaborat koji je sastavni dio Odluke i sadrži:

**I TEKSTUALNI DIO - Odredbe za provedbu**

**II GRAFIČKI DIO - Kartografski prikazi u mjerilu 1:25000 i mjerilu 1:5000:**

1. Korištenje i namjena površina mj 1:25000

2.1. Infrastrukturni sustavi - Promet mj 1:25000

2.3. Infrastrukturni sustavi - Energetski sustav – Elektroenergetika mj 1:25000

4.1. Građevinska područja mj 1:5000

4.2. Građevinska područja mj 1:5000

**III OBRAZLOŽENJE**

**Glava III.**

Izmijenjeni dijelovi iz Glave II. ove Odluke postaju sastavni dio Plana, odnosno zamjenjuju odgovarajuće dijelove Prostornog plana uređenja Općine Stubičke Toplice (Službeni glasnik Zagorsko-krapinske županije br. 10/09., 15/10., 17/13., 19/14., 20/16., 22/20 i 22/22).

**II. ODREDBE ZA PROVEDBU**

# Članak 1.

1. U članku 10. stavku 3. iza riječi: "građevinskog područja" riječi: "te neizgrađeni dijelovi građevinskog područja za koje su određeni uvjeti provedbe zahvata u prostoru detaljnošću propisanom za Urbanistički plan uređenja (UPU-a)" brišu se.

# Članak 2.

1. U članku 11a. stavak 2. mijenja se i glasi:

"(2) Razgraničenje površina zona izdvojenih namjena unutar naselja ovim Planom određeno je za :

- gospodarsku namjenu:

- poslovnu (K1 - pretežito uslužnu, K2- pretežito trgovačku)

- ugostiteljsko - turističku ( T1- hotel, T2- turističko naselje, T3 - kamp)

- zdravstveno rekreativni turizam (Tz1- Specijalna bolnica za medicinsku rehabilitaciju, Tz2- zona ugostiteljsko-turističke i sportsko-rekreacijske namjene – T,R)

- javnu i društvenu namjenu - zdravstvenu - Centar za produženo liječenje i palijativnu skrb te rehabilitaciju (D3),

- površine infrastrukturnih sustava - IS."

# Članak 3.

1. U članku 35. stavku 5. tekst: "- neizgrađeni dijelovi građevinskog područja za koje su određeni uvjeti provedbe zahvata u prostoru detaljnošću propisanom za Urbanistički plan uređenja (UPU-a).." briše se.

# Članak 4.

1. Članak 35a. briše se.

# Članak 5.

1. U članku 44. stavku 1. podstavku a) iza riječi: "pogoni" dodaju se riječi: "(manje strojobravarske i slične radionice)".
2. U stavku 1. podstavku b) iza riječi: "djelatnosti" riječi: "mali proizvodni pogoni," brišu se.

# Članak 6.

1. U članku 44b. stavku 1. iza riječi: "dom zdravlja" dodaje se riječ: "lječilište,".
2. U stavku 3. iza riječi: "članka 63a." dodaju se riječi: "odnosno za zone za izdvojene namjene unutar naselja u skladu s uvjetima iz članka 104g".

# Članak 7.

1. U članku 50. stavku 1. iza riječi: "površina" riječi: "svih nadzemnih i podzemnih izgradnji" brišu se.
2. U stavku 2. iza riječi: "dijelova" riječ: "osnovne" briše se, a riječi: "te vertikalna projekcija pomoćnih i gospodarskih građevina iz prethodnog stavka" zamjenjuju se riječima: "uključivši i terase u prizemlju građevine kada su iste konstruktivni dio podzemne etaže".
3. U stavku 3. iza riječi: "terase" dodaju se riječi: "koje nisu konstruktivni dio podzemne etaže".

# Članak 8.

1. U članku 63a. stavku 1. podstavak 5. "-maksimalna građevinska bruto površina iznosi 400 m2". briše se.
2. U stavku 2. riječi: "kat ili potkrovlje" zamjenjuju se riječima: "2 kata".

# Članak 9.

1. U članku 94. stavku 5. riječ: "Izuzetno" zamjenjuje se riječju: "Iznimno".
2. Iza stavka 6. dodaju se stavci 7. i 8. koji glase:

"(7) Iznimno, u postojećim izgrađenim dijelovima građevinskog područja naselja kod gradnje građevina stambene namjene -višestambenih građevina, potreban broj parkirališnih mjesta osim u sklopu građevne čestice objekta moguće je osigurati i na zasebnoj čestici u neposrednoj blizini čestice na kojoj će se ostvariti namjeravani zahvat u prostoru uz prethodnu suglasnost Općine.

(8) Iznimno, kod gradnje građevina čije građevne čestice graniče s koridorom dalekovoda, potreban broj parkirališnih mjesta, osim u sklopu građevne čestice objekta moguće je osigurati i na zasebnoj čestici u neposrednoj blizini čestice na kojoj će se ostvariti namjeravani zahvat u prostoru uz prethodnu suglasnost Općine."

(3) Dosadašnji stavci 7. i 8. postaju stavci 9. i 10.

# Članak 10.

1. U članku 104a. stavak 1. mijenja se i glasi:

"(1) U cilju zaštite prostora od prenamjene ovim su planom unutar građevinskog područja naselja određene zone za izdvojene namjene unutar naselja za:

- gospodarsku namjenu:

- poslovnu (K1 - pretežito uslužnu, K2- pretežito trgovačku),

- ugostiteljsko - turističku ( T1- hotel, T2 - turističko naselje/turistički apartman, T3 - kamp),

- zdravstveno rekreativni turizam (Tz1- Specijalna bolnica za medicinsku rehabilitaciju, Tz2- zona ugostiteljsko-turističke i sportsko-rekreacijske namjene T,R).

- javnu i društvenu namjenu - zdravstvenu: -Centar za produženo liječenje i palijativnu skrb te rehabilitaciju (D3),

- površine infrastrukturnih sustava - IS."

# Članak 11.

1. U članku 104d. stavku 1. iza riječi: "skupine hoteli" dodaju se riječi: "vrste kamp (T3) u skladu s posebnim propisom (Pravilnik o razvrstavanju i kategorizaciji ugostiteljskih objekata iz skupine kampovi),"
2. Stavak 2. mijenja se i glasi:

"(2) Kao izdvojene zone unutar građevinskog područja naselja, ovim planom utvrđena su sljedeća područja gospodarske - ugostiteljsko - turističke i zdravstveno turističke namjene:

 **- vrste hotel (T1):**

 - T11 - Hotel Sljeme - izgrađena, površine .0,40 ha (naselje Stubičke Toplice),

- T12 - Hotel Matija Gubec - izgrađena, površine 6,41 ha (naselje Stubičke Toplice),

- T13 - zona Hotel "Idila sport" - djelomično izgrađena, površine 2,77 ha (naselje Strmec Stubički),

- T14 - zona Gora - djelomično izgrađena, površine 0,87 ha (naselja Pila)

**- vrste turističko naselje (T2)**

- T21 - zona Strmec Stubički - neizgrađena, površine 0,50 ha (naselje Strmec Stubički)

**- vrste hoteli (T1) ili turističko naselje (T2)**

- T1 ili T2 - zona Pila- neizgrađena, površine 0,93 ha (naselje Pila)

**- vrste kamp (T3)**

- T3- kamp Maksimilijan- neizgrađena, površine 0,53 ha (naselje Stubičke Toplice)

**Tz - zdravstveno rekreativni turizam**

- Tz1- Specijalna bolnica za medicinsku rehabilitaciju - izgrađena, površine 4,89 ha (naselje Stubičke Toplice),

- Tz2 – zona „Stubičke Toplice – zona Stubaki“ – neizgrađena površine 11,02 ha (naselje Stubičke Toplice)"

# Članak 12.

1. U članku 104e. stavku 1. podstavku 5. broj: "1.6" zamjenjuje se brojem: "2.4".
2. U stavku 1. podstavku 8. riječi: "3 kata" zamjenjuje se riječima: "5 katova", iza riječi: "Po+P+" broj: "3" zamjenjuje se brojem: "5", iza riječi: "prizemlje" broj: "2" zamjenjuje se brojem: "4", a iza riječi: "Po+P+" broj: "2" zamjenjuje se brojem: "4".
3. U stavku 1. podstavku 9. broj: "14,0" zamjenjuje se brojem: "21,0".
4. Iza stavka 2. dodaje se stavak 3. koji glasi:

"(3) Za uređenje građevinskog područja gospodarske - ugostiteljsko - turističke namjene kao zone izdvojene namjene unutar naselja - vrste kamp (T3) određuju se sljedeći uvjeti za izgradnju:

- površinu građevinskog područja turističke namjene potrebno je planirati kao jedinstvenu prostornu i funkcionalnu cjelinu

- veličina građevne čestice kampa Maksimilijan (T3) koji je planiran u naselju Stubičke Toplice jednaka je površini T3 prikazanoj na kartografskom prikazu 4.1. Građevinska područja u mjerilu 1:5000

- smještajne jedinice unutar kampa ne smiju biti povezane s tlom na čvrsti način,

- maksimalna dozvoljena izgrađenost je 10% površine građevne čestice,

- max.kig = 0.1,

- max.kis = 0.3

- sadržaji središnjeg upravljanja kampa, recepcija i drugi sadržaji planiraju se u okviru samostalne građevine - centralne građevine,

- maksimalna dopuštena katnost centralne građevine iznosi najviše dvije nadzemne etaže i jednu podzemnu etažu (Po+P+1) ili (Po+P+Pk), dok maksimalna visina iznosi najviše 7,5 metara,

-maksimalna katnost svih ostalih pomoćnih i pratećih građevina u funkciji kampa je podrum i prizemlje (Po+P) dok maksimalna visina iznosi najviše 5,0 m,

- minimalno 40 % građevne čestice mora biti uređeno kao parkovne i/ili uređene zelene površine.

- unutar zone kampa, moguće je planirati interne prometnice. Kamp jedinice mogu imati zajedničke vanjske komunikacije, interne prometne površine, parkirališta, sadržaje za odmor i rekreaciju kao što su npr. parkovi, pješačke i trim staze, igrališta za djecu i sl.

-potreban broj parkirališnih mjesta potrebno je osigurati unutar građevne čestice u skladu s sljedećim normativima: 1 PM/na svaku pokretnu smještajnu jedinicu (mobilna kuća) + 1 PM/na 4 zaposlena. Parkirališno mjesto za smještaj i boravak gostiju u kamp prikolici ili kamperu planirano je na kamp parceli na kojoj se nalazi kamp prikolica ili kamper.

- kolni pristup do zone kampa potrebno je ostvariti s državne ceste D-307

- zona izdvojene namjene - kampa unutar naselja mora imati osiguran priključak na javni vodoopskrbni sustav i potrebnu energetsku infrastrukturu,

- za odvodnju otpadnih voda potrebno je osigurati priključak na javni sustav odvodnje otpadnih voda ili ukoliko navedeni sustav nije izveden, moguće je odvodnju otpadnih voda riješiti gradnjom internog sustava s odgovarajućim stupnjem pročišćavanja."

(5) Dosadašnji stavak 3. postaje stavak 4.

# Članak 13.

1. Iza članka 104f. naslov: "Površine infrastrukturnih sustava" zamjenjuje se naslovom: "Javna i društvena namjena - zdravstvena"

# Članak 14.

1. Članak 104g. mijenja se i glasi:

# "Članak 104g.

(1) Kao izdvojena zona unutar građevinskog područja naselja, ovim planom utvrđena je zona javne i društvene namjene - zdravstvene - **Centar za produženo liječenje i palijativnu skrb te rehabilitaciju (D3)** - neizgrađena, površine 0,38 ha (naselje Stubičke Toplice). Unutar navedene zone planirana je gradnja sljedećih zdravstvenih sadržaja: centra za produženo liječenje i palijativnu skrb, centra za rehabilitaciju te medicinskog smještaja.

(2) Uz osnovne zdravstvene sadržaje u zoni iz prethodnog stavka ovog članka moguć je smještaj i drugih pratećih sadržaja kojima se upotpunjuje i kvalitativno dopunjuje zdravstveno - rehabilitacijska usluga:

- otvorene površine za šport i rekreaciju (razna sportska igrališta i poligoni, bazeni, tematski parkovi i slični sadržaji.),

- ostali sadržaji za zdravstvenu rekreaciju i medicinski turizam kao zasebni sadržaji ili u sklopu smještajnih kapaciteta (športske dvorane, bazeni, wellness, trgovački, ugostiteljski i poslovni prostori i slični sadržaji).

(3) Za gradnju građevina unutar zone javne i društvene- zdravstvene namjene - Centar za produženo liječenje i palijativnu skrb te rehabilitaciju (D3) određuju se sljedeće granične vrijednosti:

- površina građevne čestice iznosi minimalno - 600 m²,

- maksimalna dozvoljena izgrađenost je 40% površine građevne čestice,

- maksimalni dozvoljeni koeficijent izgrađenosti (kig) = 0.4,

- koeficijent iskoristivosti (kis) građevne čestice se posebno ne određuje, a jednak je umnošku koeficijenta izgrađenosti i najvećeg dopuštenog broja etaža određenih Planom,

- udaljenost građevine od granica susjednih građevnih čestica iznosi minimalno 4 m,

- građevinski pravac građevine planira se na udaljenosti od minimalno 5 m od regulacijskog pravca,

- maksimalna katnost građevine je podrum, prizemlje i 3 kata (Po+P+3),

- maksimalna visina građevine je 18,0 m,

- minimalno 30 % građevne čestice mora biti uređeno kao uređena parkovna i/ili uređena zelena površina,

- krovište i pokrov građevine potrebno je oblikovati ovisno o vrsti i namjeni građevine odnosno ovisno o tehnologiji gradnje.

- građevinsko područje javne i društvene - zdravstvene namjene kao zona izdvojene namjene unutar naselja mora imati osiguran pristup s javne prometne površine te osiguran priključak na javni vodoopskrbni sustav i potrebnu energetsku infrastrukturu,

- za odvodnju otpadnih voda potrebno je osigurati priključak na javni sustav odvodnje otpadnih voda ili ukoliko navedeni sustav nije izveden, moguće je odvodnju otpadnih voda riješiti gradnjom internog sustava s odgovarajućim stupnjem pročišćavanja,

-potreban broj parkirališnih mjesta potrebno je osigurati unutar građevne čestice u skladu s sljedećim normativima: 1 PM/na svaku smještajnu jedinicu + 1 PM/na svakih 5 kreveta + 1 PM/ na 4 zaposlena.

-iznimno, potreban broj parkirališnih mjesta osim unutar građevne čestice objekta moguće je osigurati i na zasebnoj čestici u blizini namjeravanog zahvata uz prethodnu suglasnost Općine."

# Članak 15.

1. Iza članka 104g. dodaje se novi naslov te članak 104h. koji glase:

"Površine infrastrukturnih sustava

**Članak 104h.**

(1) Unutar građevinskog područja naselja definirana su građevinska područja infrastrukturne namjene IS1 i IS2.

(2) Unutar površine namjene IS1 može se odvijati gradnja građevina koje su namijenjene odvijanju djelatnosti vezanih uz cestovni promet - javno parkiralište ili autobusni kolodvor s kompatibilnim pratećim uslužnim i trgovačkim djelatnostima.

(3) U slučaju gradnje autobusnog kolodvora na površini namjene IS1, uvjeti gradnje i uređenja su sljedeći:

- maksimalna izgrađenost građevne čestice iznosi 0.2,

- maksimalna katnost građevine iznosi tri nadzemne etaže (P+2),

- ukupna visina je uvjetovana odabranim nagibom krovišta (do 40°) i vrsti krovne konstrukcije,

- ukupna građevinska bruto površina pratećih djelatnosti iznosi najviše 30% ukupne građevinske bruto površine građevine kolodvora,

- minimalno 30 % građevne čestice mora biti uređeno kao parkovne i/ili uređene zelene površine.

(4) Unutar površine namjene IS2 smješteno je željezničko stajalište Stubičke Toplice.

(5) Planom se unutar površine namjene IS2 dopušta gradnja građevina koje su namijenjene odvijanju djelatnosti vezanih uz željeznički promet, odnosno kompatibilnih pratećih uslužnih i/ili trgovačkih djelatnosti.

(6) Uvjeti za gradnju i uređenje površina unutar površine namjene IS2 su sljedeći:

- maksimalna izgrađenost građevne čestice iznosi 0.1,

- maksimalna katnost građevine iznosi dvije nadzemne etaže (P+1),

- ukupna visina je uvjetovana odabranim nagibom krovišta (do 40°) i vrsti krovne konstrukcije,

- ukupna građevinska bruto površina pratećih djelatnosti iznosi najviše 30% ukupne građevinske bruto površine građevine kolodvora,

- minimalno 30 % građevne čestice mora biti uređeno kao parkovne i/ili uređene zelene površine."

# Članak 16.

1. U članku 106. stavak 2. i 3. brišu se, a dosadašnji stavak 4. postaje stavak 2.

# Članak 17.

1. U članku 107. stavku 1. iza riječi: "pravca od" dodaje se riječ: "regulacijskog".
2. U stavku 3. iza riječi: "značaj" dodaje se riječ: "državne", a iza riječi: "županijske" dodaju se riječi: "ili lokalne".

# Članak 18.

1. Iza članka 107. naslov: "Mjesto i način priključivanja građevine na mrežu javnih prometnica" briše se.

# Članak 19.

1. U članku 108. na kraju stavka 1. dodaje se rečenica koja glasi: "Ukoliko se građevna čestica nalazi uz raskrižje, kolni priključak je potrebno locirati što dalje od raskrižja. Raskrižjem se, prema ovim odredbama za provedbu, smatra površina na kojoj se križaju ili spajaju 2 ili više prometnica, a i šira prometna površina (trg i slično) koja nastaje križanjem, odnosno spajanjem prometnica."

# Članak 20.

1. Članak 109. mijenja se i glasi:

**"Članak 109.**

(1) Građevinska čestica obiteljske stambene građevine mora imati neposredan pristup na javnu prometnu površinu širine min 3,5 m. Kolni prilaz do građevne čestice za gradnju obiteljske stambene građevine je moguće urediti preko javne uslužne prometne površine na način da udaljenost građevne čestice od javne prometnice na koju se spaja javna uslužna prometna površina, mjereno po prilaznoj prometnoj površini, nije veća od 100 m ili ukoliko se odredi prostornim planom užeg područja. Planom užeg područja moguće je odrediti i dužu uslužnu prometnu površinu. Pri tome se pod priključenjem jedne građevne čestice smatra da u cijelom potezu planirane prilazne prometne površine nema mogućnosti priključenja drugih građevnih čestica na kojima se naknadno može graditi. Nove građevne čestice se mogu priključiti na istu ukoliko se osiguraju uvjeti za proširenje kolnika na širinu od 5,5 m za potrebe dvosmjerne organizacije prometa te najmanje 1,0 m zelene površine za smještaj javne rasvjete ili ormarića elektroničke komunikacijske infrastrukture. Ukoliko se uz kolnik predviđa izvedba i nogostupa, najmanja širina nogostupa iznosi 1,5 m.

(2) Građevinske čestice na kojima se planira gradnja poluugrađenih građevina i višestambenih, poslovnih, proizvodnih, ugostiteljsko-turističkih, javnih i društvenih građevina moraju imati neposredan pristup na javnu prometnu površinu. Širina kolnog prilaza za poluugrađene stambene građevine iznosi najmanje 5,5 m i isti se uređuje kao kolna ili kolnopješačka površina dok širina kolnog prilaza za ostale vrste građevine iz ovog stavka iznosi najmanje 7,0 m kojeg čini kolnik širine 5,5 m i jednostrani nogostup širine 1,5 m.

(3) Neposredan pristup građevinske čestice na javnu prometnu površinu treba udovoljavati propisima (minimalnim) za osiguravanje sigurnog stalnog i interventnog prometa (vatrogasci, komunalni servisi, zdravstvena i policijska vozila i dr.) Širina građevne čestice javne prometne površine na koju se spaja građevna čestica iz stavaka (1) i (2) ovog članka u neizgrađenom dijelu građevinskog područja naselja mora biti definirana u skladu s uvjetima iz poglavlja 5. ovog plana odnosno, prilikom gradnje pojedine građevine iz stavaka (1) i (2) ovog članka potrebno je definirati položaj regulacijskog pravca na način da se osiguravaju uvjeti za gradnju nove ili proširenje postojeće javne prometne površine prema uvjetima iz predmetnog poglavlja.

(4) U slučaju prilaza na državnu, županijsku, lokalnu ili nerazvrstanu cestu u postupku utvrđivanja uvjeta izgradnje potrebno je ishoditi posebne uvjete priključenja od strane organizacije koja tim cestama upravlja odnosno Općine.

(5) U slučaju kada se prilaz sa građevinske čestice na javnu prometnu površinu ostvaruje preko privatnog puta kada je to prostornim planom potrebno, vlasnik privatnog puta je dužan dio zemljišta koji se koristi u svrhu prolaza i/ili prelaza predati Općini ili sklopiti ugovor o osnivanju služnosti provoza i/ili prelaza na svojoj građevnoj čestici s Općinom ili drugom ovlaštenom osobom.

(6) Širina građevne čestice javne prometne površine na koju se spaja građevna čestica iz stavaka (1) i (2) ovog članka u neizgrađenom dijelu građevinskog područja naselja mora biti definirana u skladu s uvjetima iz poglavlja 5. ovog plana odnosno, prilikom gradnje pojedine građevine iz stavaka (1) i (2) ovog članka potrebno je definirati položaj regulacijskog pravca na način da se osiguravaju uvjeti za gradnju nove ili proširenje postojeće javne prometne površine prema uvjetima iz predmetnog poglavlja."

# Članak 21.

1. Članak 111. briše se.

# Članak 22.

1. U članku 145a. stavku 3. podstavku 2. točka 2. "-K32 - zona Strmec Stubički 2 neizgrađena, površine 0,48ha (naselje Strmec Stubički)" briše se.

# Članak 23.

1. Članak 164. mijenja se i glasi:

# "Članak 164.

1. Kod gradnje cesta u građevinskom području unutar granica koridora postojećih i planiranih cesta preporuka je predvidjeti organizaciju dvosmjernog cestovnog prometa s površinama za kretanje pješaka i/ili biciklista te zaštitnim zelenim površinama za smještaj zelenila, urbane opreme, zaštitnih ograda, uređaja i opreme vertikalne prometne signalizacije te izgradnju pokosa nasipa i usjeka. Zastupljenost pojedinog elementa u poprečnom presjeku ceste definirat će se ovisno o organizaciji cestovne prometne mreže, prometnim potrebama, važnosti ceste u prometnoj mreži, prostornim mogućnostima te planiranoj namjeni površina uz ceste kroz izradu dodatnih analiza, prometnih studija/elaborata i/ili prema posebnim uvjetima pravne osobe koja upravlja cestom.

(2) Planom se utvrđuju širine pojedinih elemenata poprečnog profila kao smjernice za gradnju javnih i nerazvrstanih cesta unutar obuhvata plana:

 - širina prometne trake i ostalih elemenata javnih cesta utvrđuje se prema Pravilniku o osnovnim uvjetima kojima javne ceste izvan naselja i njihovi elementi moraju udovoljavati sa stajališta sigurnosti prometa (NN 110/01) i posebnim uvjetima pravnog subjekta koji upravlja cestom,

 - širina prometne trake nerazvrstanih (ostalih) cesta iznosi najmanje 2,75 m, odnosno 3,25 m ukoliko je na istoj predviđeno odvijanje linije javnog prijevoza, a iznimno manje kod rekonstrukcije postojećih cesta u izgrađenom dijelu naselja gdje nema prostornih mogućnosti za proširenje,

 - širina prometne traka/kolnika nerazvrstanih (ostalih) cesta za jednosmjerni promet iznosi najmanje 3,5 m,

 - širina nogostupa uz kolnik nerazvrstanih (ostalih) cesta iznosi najmanje 1,5 m, a iznimno 1,0 m u izgrađenom dijelu građevinskog područja naselja gdje zbog postojeće izgrađenosti nije moguće osigurati veću širinu,

 - širina biciklističkih prometnica ovisi o vrsti biciklističke prometnice koja se planira, a minimalne vrijednosti širine prometnice utvrđuju su važećim Pravilnikom o biciklističkoj infrastrukturi,

 - širina zaštitnog zelenog pojasa prometnica ovisi o kategoriji prometnice, stvarnim mogućnostima i uvjetima u prostoru, a minimalna vrijednost se određuje na način da se zadovolje uvjeti postavljanja prometnih znakova, signalizacije i opreme te uvjeti sadnje visokog i/ili niskog zelenila i uvjeti potrebni za postavljanje prateće urbane opreme ukoliko su predviđeni.

(3) Samo jedna vozna traka može se izgrađivati samo iznimno na preglednom dijelu ulice, pod uvjetom da se na svakih 100 m uredi ugibalište, odnosno u slijepim ulicama čija dužina ne prelazi 100 m na preglednom dijelu ili 50 m na nepreglednom.

(4) Na planiranim i postojećim prometnicama u naselju mora se osigurati razdvajanje pješaka od prometa vozila gradnjom nogostupa ili trajnim oznakama i zaštitnim ogradama na kolniku.

(5) U građevinskom području naselja omogućava se gradnja novih nerazvrstanih (ostalih) cesta sa slijepim završetkom dužine do 200 m na sljedeći način:

 - za ceste sa slijepim završetkom dužine do 100 m obvezna je gradnja elemenata poprečnog profila ceste prema uvjetima iz ovog plana te okretišta koje svojim dimenzijama omogućava sigurno okretanje najmanje osobnih vozila,

 - za ceste sa slijepim završetkom dužine veće od 100 m obvezna je gradnja okretišta za komunalna i interventna vozila u skladu s posebnim propisima i pravilima struke, a sve prema uvjetima i uz suglasnost nadležnog upravnog tijela Općine za ulice/ceste.

(6) Ograničenje dužine ulice sa slijepim završetkom se ne odnosi na postojeće ulice sa slijepim završetkom koje je potrebno produžiti za potrebe gradnje na neizgrađenim građevinskim česticama."

# Članak 24.

1. U članku 166. stavku 1. riječ: "parceli" zamjenjuje se riječju: "čestici".

# Članak 25.

1. U članku 167. stavku 1. riječi: "izdaje lokacijska (građevna) dozvola" zamjenjuje se riječima: "ishodi akt kojim se odobrava građenje".
2. U stavku 5. riječ: "središtima" zamjenjuje se riječima: "dijelovima građevnih područja".

# Članak 26.

1. U članku 168. stavku 2. riječ: "provođenje" zamjenjuje se riječju: "provedbu".
2. Na kraju stavka 2. dodaje se rečenica koja glasi: "Za navedeno je potrebno ishoditi suglasnost nadležne pravne osobe koja upravlja tom cestom te rekonstrukciju predvidjeti prema uvjetima iz tog odobrenja. Pri tome, ukoliko prilikom rekonstrukcije nije moguće za dvosmjerno kretanje vozila osigurati širinu kolnika od najmanje 4,5 m, tada je potrebno predvidjeti ili jednosmjernu organizaciju prometa ili izgradnju ugibališta za mimoilaženje najviše na svakih 100 m."

# Članak 27.

1. U članku 172. na kraju stavka 6. dodaje se rečenica koja glasi: "Potrebno je omogućiti postavljanje javne telefonske govornice prilagođene za potrebe osoba s invaliditetom (osigurati nesmetan pristup JTG bez zapreka - stepenice, stupići i slične barijere). Javne telefonske govornice smještaju se prvenstveno uz sadržaje društvenih djelatnosti i glavna prometna raskrižja u naseljima."

# Članak 28.

1. U članku 174. iza stavka 2. dodaju se stavci 3. i 4. koji glase:

"(3) Glavne trase novo planirane kabelske kanalizacije potrebno je usmjeriti na postojeću komutaciju, sa mogućnošću montaže komunikacijsko-distributivnih čvorova kabinetskog tipa, dimenzija 2×1×2m za čiju lokaciju je potreban EE priključak, ali nije potrebno formirati zasebnu katastarsku česticu.

1. Omogućava se realizacija zračne distributivne Cu i FTTx mreže uz zajedničko korištenje postojećih EE stupova kao i ugradnju novih TK stupova."

# Članak 29.

1. Članak 228. mijenja se i glasi:

# "Članak 228.

(1) Dokumentima prostornog uređenja užeg područja mogu se propisati detaljniji i stroži uvjeti za izgradnju i uređenje prostora od uvjeta koji su propisani ovim Prostornim planom.

(2) U slučaju da se donesu posebni propisi, stroži od normi iz ovih Odredbi za provođenje, kod izdavanja akta kojim se odobrava građenje primijeniti će se strože norme.

Tablica: Prostorni planovi na snazi na prostoru Općine

|  |  |
| --- | --- |
| **Naziv** | **Službeno glasilo** |
| Prostorni plan Parka prirode Medvednica | Narodne novine br. 89/14 |
| UPU državnog značaja "Skijaški kompleks" Medvednica (dio obuhvata) | Narodne novine br. 103/17 |
| DPU „Stubičke Toplice – zona zdravstvenog turizma“ | Službeni glasnik Krapinsko – zagorske županije br. [18/11](http://www.prostor-kzz.hr/assets/files/prostorni_planovi/sluzbeni_glasnik/kzz_glasnik_2011_18%5B1%5D.pdf), [15/12](http://www.prostor-kzz.hr/assets/files/prostorni_planovi/sluzbeni_glasnik/kzz_glasnik_2012_15%281%29.pdf), [3/13](http://www.prostor-kzz.hr/assets/files/prostorni_planovi/Sluzbeni%20gl/kzz_glasnik_2013_3zzt.pdf), 4/14, 20/14 i 22/22. |
| DPU Polivalentnog kolodvora „Stubaki“ | Službeni glasnik Krapinsko – zagorske županije br. 16/07. |
| DPU „Zeleni gaj“ | Službeni glasnik Krapinsko – zagorske županije br. 22/11. |
| DPU Groblje Strmec Stubički, | Službeni glasnik Krapinsko – zagorske županije br. 11/13 i 28/14. |

# Članak 30.

1. U članku 230. iza stavka 3. dodaje se stavak 4. koji glasi:

"(4) Mjere zaštite od potresa i odrona zemljišta na području Općine Stubičke Toplice potrebno je provoditi temeljem Procjene rizika od velikih nesreća za Općinu Stubičke Toplice."

# Članak 31.

1. U članku 231. stavak 2. mijenja se i glasi:

"(2) Građevine projektirati tako da se osigura evakuacija i spašavanje ljudi, životinja i imovine, da se osigura sigurnosna udaljenost između građevina i njihovo požarno odjeljivanje, da se osigura pristup i operativna površina za vatrogasna vozila i osigura dostatni izvor vode za gašenje. U nedostatku hrvatskih popisa za ispunjenje navedenih uvjeta primijeniti priznata pravila tehničke podrške."

1. U stavku 4. riječ: "prilaz" zamjenjuje se riječju: "pristup", iza riječi: "propisu" dodaju se riječi: "(Pravilnik o uvjetima za vatrogasne pristupe NN 35/94, 123/03)", a iza riječi: "propisu" dodaju se riječi: "(Pravilnik o hidrantskoj mreži za gašenje požara NN 8/06)".
2. Iza stavka 5. dodaju se stavci 6. i 7. koji glase:

"(6) Elektroenergetska postrojenja locirati na način propisan Pravilnikom o temeljnim zahtjevima za zaštitu od požara elektroenergetskih postrojenja i uređaja ("Narodne novine" broj 146/05).

(7) Trase plinskih instalacija predvidjeti s zaštitnim pojasevima sukladno njemačkim smjernicama DVGW 531."

(4) Dosadašnji stavci 6., 7., 8. i 9. postaju stavci 8., 9., 10. i 11.

# Članak 32.

1. Članak 232. mijenja se i glasi:

# "Članak 232.

(1) Mjere zaštite ljudi i životinja od epidemija na području Općine Stubičke Toplice potrebno je provoditi temeljem Procjene rizika od velikih nesreća za Općinu Stubičke Toplice."

# Članak 33.

1. U članku 234. iza stavka 4. dodaje se stavak 5. koji glasi:

"(5) Mjere zaštite od tuče i suša na području Općine Stubičke Toplice potrebno je provoditi temeljem Procjene rizika od velikih nesreća za Općinu Stubičke Toplice."

# Članak 34.

1. U članku 235. iza stavka 2. dodaje se stavak 3. koji glasi:

"(3) Mjere zaštite od poplava na području Općine Stubičke Toplice potrebno je provoditi temeljem Procjene rizika od velikih nesreća za Općinu Stubičke Toplice."

**III. ZAVRŠNE ODREDBE**

**Glava IV.**

Plan je izrađen u šest (6) elaborata izvornika ovjerenih pečatom Općine Stubičke Toplice i potpisom predsjednika Općinskog vijeća Stubičke Toplice.

Elaborat izvornika čuva se u pismohrani:

- Općinskog vijeća Općine Stubičke Toplice

- Jedinstvenog upravnog odjela Općine Stubičke Toplice.

Elaborat izvornika dostavlja se:

- nadležnom upravnom tijelu za provođenje Plana

- JU Zavodu za prostorno uređenje Krapinsko-zagorske županije,

- Ministarstvu prostornoga uređenja, graditeljstva i državne imovine.

Uvid u Plan može se izvršiti u prostorijama Jedinstvenog upravnog odjela Općine Stubičke Toplice.

**Glava V.**

Ova Odluka stupa na snagu osmog (8) dana od dana objave u "Službenom glasniku Krapinsko-zagorske županije“.

**Ad.5.**

**Amandman kluba vijećnika SDP-a na donošenje Odluke o donošenju VI Izmjena i dopuna Prostornog plana uređenja općine Stubičke Toplice.**

Tomislav Mlinarić, predsjednik Općinskog vijeća, obavještava prisutne da su u prilogu poziva dani materijali. Konstatira da je Amandman je stigao u nedjelju, vijećnica Sabina Frgec izjavljuje da je Amandman upućen 48 sati prije. Predsjednik konstatira da su po poslovniku propisana dva radna dana. Iščitava članak 27. Poslovnika o radu Općinskog vijeća. Prema Poslovniku nije ispoštovan rok, no ipak je stavljeno na sjednicu vijeća. Nastavlja „ako se opći akt mijenja ili se dopunjuje opći akt, prijedlog za izmjenu ili dopunu, Amandman može se odnositi samo na članke obuhvaćene predloženim izmjenama i dopunama“. Rezimira da upućeni Amandman odnosi se na 88. članak, V. Izmjene Prostornog plana, u VI. Izmjeni to ne postoji. Konstatira da ni to nije prema Poslovniku. U dobroj vjeri stavlja Amandman na vijeće i zna na što se odnosilo kada je predlagano da ide prije točke Izmjena i dopuna. U ovom slučaju bilo bi isto jer se odnosi na VI Izmjenu Prostornog plana Općine Stubičke Toplice. Napravljene su dvije greške, no u dobroj volji stavljeno je na sjednicu.

Vijećnica Sabina Frgec pojašnjava da su materijali stigli u četvrtak i da ih je proučavala u petak, a sjednica je u utorak. Pitanje je kako može u roku 2 radna dana poslati Amandman, a između je vikend. Također poslala je i napomenu stručnoj službi da moli da ju se upozori što ne valja kod podnošenja Amandmana i što treba ispraviti. Nije dobila nikakvu povratnu informaciju o tome. Napominje da je još u prošlom sazivu kontaktirala Ministarstvo uprave i pravosuđa gdje joj je rečeno da nije pravnik po struci već vijećnica i da je njeno da predlaže, a stručna služba na Općini joj je raspolaganju i ona će pripremiti Amandman. Ona kao vijećnik daje prijedlog, a stručna služba će stručno uobličiti Amandman. Moli da joj se odgovori hoće li se prepucavati, jeli dobro sastavila Amandman i tražila pomoć stručne službe, mogao se ispraviti i ići na sljedeću sjednicu. Sad ju se proziva, a svi vijećnici imaju prepisku da je tražila pomoć stručne službe.

Predsjednik vijeća komentira da je već više puta pojašnjavao proceduru, Amandman je poslan u nedjelju poslijepodne, postavlja pitanje da zašto vijećnica nije došla u petak u općinu i zatražila da se Amandman formulira, vrata općine su otvorena.

Vijećnica odgovara da ona radi do 14,30, a općina radi pretkom radi do 13,00 sati.

Predsjednik odgovara da je pročitao Poslovnika i da su u Općini svi na raspolaganju. Osobno je postupio po Poslovniku, osobno je došao u ponedjeljak u Općinu obavijestio načelnika i posvjetovao se sa pravnom službom. Nakon dostavljenog Amandmana nitko se više nije obratio. Dan prije sjednice Općinskog vijeća, a navodi i današnji primjer, smatra to neozbiljnim i neodgovornim.

Vijećnica zahvaljuje na izvješću i poduci.

Predsjednik daje na glasanje Amandman Kluba Vijećnika SDP-a za koji glasa pet (5) vijećnika za, tri (3) vijećnika protiv i četiri (4) vijećnika kao suzdržano, te konstatira da predloženi amandman nije usvojen.

**Ad.6.**

**Donošenje Odluke o davanju prethodne suglasnosti na Opće uvjete pružanja dimnjačarskih usluga na području Općine Stubičke Toplice.**

Tomislav Mlinarić, predsjednik Općinskog vijeća, obavještava prisutne da su u prilogu poziva dani materijali. Otvara raspravu.

Obzirom da nema pitanja niti prijedloga, predlaže se usvajanje Donošenje Odluke o davanju prethodne suglasnosti na Opće uvjete pružanja dimnjačarskih usluga na području Općine Stubičke Toplice.

Jednoglasno sa dvanaest glasova (12) donosi se

**ODLUKA**

**I.**

Daje se prethodna suglasnost na Opće uvjete pružanja dimnjačarskih usluga na području Općine Stubičke Toplice, koje je dostavio isporučitelj komunalne usluge LEUŠTEK j.d.o.o. Poznanovec, dopisom od 12. siječnja 2023. godine.

**II.**

Opći uvjeti pružanja dimnjačarskih usluga na području Općine Stubičke Toplice u prilogu su ove Odluke i čine njezin sastavni dio.

**III.**

Opći uvjeti pružanja dimnjačarskih usluga na području Općine Stubičke Toplice objavit će se u Službenom glasniku Krapinsko-zagorske županije, na mrežnoj stranici Općine Stubičke Toplice: www.stubicketoplice.hr, te na oglasnoj ploči i mrežnim stranicama isporučitelja komunalne usluge LEUŠTEK j.d.o.o. Poznanovec.

**IV.**

Ova Odluka stupa na snagu osmog dana od dana objave u Službenom Glasniku.

**Ad.7.**

**Donošenje Odluke o davanju suglasnosti na cjenik dimnjačarskih usluga.**

Tomislav Mlinarić, predsjednik Općinskog vijeća, obavještava prisutne da su u prilogu poziva dani materijali. Otvara raspravu.

Obzirom da nema pitanja niti prijedloga, na usvajanje se daje davanje suglasnosti.

Jednoglasno sa dvanaest glasova (12) donosi se

**ODLUKA**

**I.**

Daje se suglasnost na cjenik dimnjačarskih poslova koncesionaru za obavljanje komunalne djelatnosti dimnjačarske usluge na području Općine Stubičke Toplice, LEUŠTEK j.d.o.o. za dimnjačarske poslove, Poznanovec, Ulica Zagorske brigade 30, OIB: 61974650944, zastupan po direktoru Danijelu Leušteku.

**II.**

Cjenik je sastavni dio i prilog ove Odluke.

**III.**

Ova Odluka stupa na snagu osmog dana od dana objave u Službenom Glasniku.

**Ad.8.**

**Donošenje Odluke** **o pokretanju postupka za evidentiranje izvedenog stanja nerazvrstane ceste NC ST1-084.**

Tomislav Mlinarić, predsjednik Općinskog vijeća, obavještava prisutne da su u prilogu poziva dani materijali. Otvara raspravu.

Obzirom da nema pitanja niti prijedloga, na usvajanje se daje donošenje Odluke o pokretanju postupka za evidentiranje izvedenog stanja nerazvrstane ceste NC ST1-084.

Jednoglasno sa dvanaest glasova (12) donosi se

**O D L U K A**

**o pokretanju postupka za evidentiranje izvedenog stanja nerazvrstane ceste**

**NC ST1 - 084 „Zagorska ulica V“**

**I.**

 Utvrđuje se da je cesta **NC ST1 - 084 „Zagorska ulica V**“ (od kućnog broja 86 prema kućnom broju 106, te jugoistočno do Ulice žrtava Seljačke bune približne dužine 381 m) u naselju Stubičke Toplice u k.o. STRMEC STUBIČKI, nerazvrstana cesta koja se na dan stupanja na snagu Zakona o cestama (Narodne novine broj 84/11, 18/13, 22/13, 54/13, 148/13, 92/14, 110/19, 144/21, 114/22, 114/22, 04/23) koristila za promet vozila i bila pristupačna većem broju korisnika, te je kao takva sadržana u Jedinstvenoj bazi podataka o nerazvrstanim cestama na području Općine Stubičke Toplice.

**II.**

 Za nerazvrstanu cestu izradit će se geodetski elaborat izvedenog stanja radi evidentiranja u katastru i upisa u zemljišne knjige kao javnog dobra u općoj uporabi u neotuđivom vlasništvu Općine Stubičke Toplice.

**III.**

 Zadužuje se općinski načelnik i Jedinstveni upravni odjel Općine Stubičke Toplice za provedbu ove Odluke.

**IV.**

 Ova Odluka stupa na snagu prvog dana od donošenja.

**Ad.9.**

**Donošenje Odluke o izmjenama Odluke o agrotehničkim mjerama radi zaštite poljoprivrednog zemljišta i o mjerama za uređivanje i održavanje poljoprivrednih rudina na području Općine Stubičke Toplice.**

Tomislav Mlinarić, predsjednik Općinskog vijeća, obavještava prisutne da su u prilogu poziva dani materijali. Otvara raspravu.

Obzirom da nema pitanja niti prijedloga, na usvajanje se daje donošenje Odluke o izmjenama Odluke o agrotehničkim mjerama radi zaštite poljoprivrednog zemljišta i o mjerama za uređivanje i održavanje poljoprivrednih rudina na području Općine Stubičke Toplice.

Jednoglasno sa dvanaest (12) glasova donosi se

**ODLUKA O IZMJENAMA ODLUKE**

**o agrotehničkim mjerama radi zaštite poljoprivrednog zemljišta i o mjerama za uređivanje i održavanje poljoprivrednih rudina na području Općine Stubičke Toplice**

**Članak 1.**

U Odluci o agrotehničkim mjerama radi zaštite poljoprivrednog zemljišta i o mjerama za uređivanje i održavanje poljoprivrednih rudina na području Općine Stubičke Toplice (Službeni glasnik Krapinsko-zagorske županije, br. 8/2017) u članku 30. stavku 1. riječi: “10.000,00 kuna” zamjenjuju se riječima: “1.327,23 eura”.

U stavku 2. riječi: “2.500,00 kuna” zamjenjuju se riječima: “331,81 eura”

U stavku 3. riječi: “1.000,00 kuna” zamjenjuju se riječima: “132,72 eura”.

**Članak 2.**

Ova Odluka primjenjuje se od 1. siječnja 2023. godine, odnosno od dana uvođenja eura kao službene valute u Republici Hrvatskoj, a objavit će se u Službenom glasniku Krapinsko-zagorske županije.

**Ad.10.**

**Donošenje Pravilnika o izmjenama i dopunama Pravilnika o plaćama i organizaciji rada u Općinskoj knjižnici Stubičke Toplice.**

Tomislav Mlinarić, predsjednik Općinskog vijeća, obavještava prisutne da su u prilogu poziva dani materijali. Otvara raspravu.

Obzirom da nema pitanja niti prijedloga, na usvajanje se daje Donošenje Pravilnika o izmjenama i dopunama Pravilnika o plaćama i organizaciji rada u Općinskoj knjižnici Stubičke Toplice.

Jednoglasno sa dvanaest (12) glasova donosi se

**PRAVILNIK O IZMJENAMA PRAVILNIKA O PLAĆAMA I ORGANIZACIJI RADA U OPĆINSKOJ KNJIŽNICI STUBIČKE TOPLICE**

**Članak 1.**

U Pravilniku o plaćama i organizaciji rada u Općinskoj knjižnici Stubičke Toplice (Službeni glasnik Krapinsko-zagorske županije br. 15/18, 2/19, 60b/19 i 48/22) u članku 13. mijenja se stavak 2. koji sada glasi:

„Zaposleniku knjižnice pripada pravo na podmirivanje troškova prehrane u maksimalnom iznosu na koji se sukladno posebnom propisu ne plaća porez.“

**Članak 2.**

Ovaj Pravilnik objavit će se u Službenom glasniku Krapinsko-zagorske županije, a stupa na snagu 8 dana od dana objave.

**Ad.11.**

**Davanje suglasnosti DVD Strmec Stubički na I. izmjenu Financijskog plana za 2022. godinu.**

Tomislav Mlinarić, predsjednik Općinskog vijeća, obavještava prisutne da su u prilogu poziva dani materijali. Otvara raspravu.

Obzirom da nema pitanja niti prijedloga, na usvajanje se daje davanje suglasnosti.

Jednoglasno sa dvanaest (12) glasova donosi se

**O D L U K A**

**Članak 1.**

Daje se suglasnost Dobrovoljnom vatrogasnom društvu Strmec Stubički na I. izmjenu Financijskog plana Dobrovoljnog vatrogasnog društva Strmec Stubički za 2022. godinu.

**Članak 2.**

Ova Odluka stupa na snagu danom donošenja.

**Ad.12.**

**Davanje suglasnosti DVD Strmec Stubički na Program rada za 2023. godinu.**

Tomislav Mlinarić, predsjednik Općinskog vijeća, obavještava prisutne da su u prilogu poziva dani materijali. Otvara raspravu.

Obzirom da nema pitanja niti prijedloga, na usvajanje se daje davanje suglasnosti.

Jednoglasno sa dvanaest (12) glasova donosi se

**O D L U K A**

**Članak 1.**

Daje se suglasnost Dobrovoljnom vatrogasnom društvu Strmec Stubički na Plan rada Dobrovoljnog vatrogasnog društva Strmec Stubički za 2023. godinu.

**Članak 2.**

Ova Odluka stupa na snagu danom donošenja.

**Ad.13.**

**Davanje suglasnosti DVD Strmec Stubički na Financijski plan za 2023. godinu.**

Tomislav Mlinarić, predsjednik Općinskog vijeća, obavještava prisutne da su u prilogu poziva dani materijali. Otvara raspravu.

Obzirom da nema pitanja niti prijedloga, na usvajanje se daje davanje suglasnosti.

Jednoglasno sa dvanaest (12) glasova donosi se

**O D L U K A**

**Članak 1.**

Daje se suglasnost Dobrovoljnom vatrogasnom društvu Strmec Stubički na Financijski plan Dobrovoljnog vatrogasnog društva Strmec Stubički za 2023. godinu.

**Članak 2.**

Ova Odluka stupa na snagu danom donošenja.

**Ad.14.**

**Davanje suglasnosti na Odluku o visini naknade članovima DVD-a Strmec Stubički.**

Tomislav Mlinarić, predsjednik Općinskog vijeća, obavještava prisutne da su u prilogu poziva dani materijali. Otvara raspravu.

Obzirom da nema pitanja niti prijedloga, na usvajanje se daje davanje suglasnosti.

Jednoglasno sa dvanaest (12) glasova donosi se

**O D L U K A**

**Članak 1.**

Daje se suglasnost Dobrovoljnom vatrogasnom društvu Strmec Stubički na Odluku o visini naknade članovima Dobrovoljnog vatrogasnog društva Strmec Stubički.

**Članak 2.**

Ova Odluka stupa na snagu danom donošenja.

**Ad.15.**

**Davanje suglasnosti DVD Pila na I. izmjenu Financijskog plana za 2022. godinu.**

Tomislav Mlinarić, predsjednik Općinskog vijeća, obavještava prisutne da su u prilogu poziva dani materijali. Otvara raspravu.

Vijećnica Sabina Frgec konstatira da je pregledom materijala uvidjela grešku, da izvještaji ne štimaju to jest da je nestala šezdeset i jedna tisuća kuna. Pita kome se mogu obratiti i moli pojašnjenje.

Predsjednik odgovara da će se utvrditi o čemu je riječ i dati odgovor naknadno, točka će ići na glasanje.

Vijećnik Robert Pilski odgovorio je u ime DVD-a Pila, da je materijale on izradio i da će provjeriti o čemu se radi.

Predsjednik konstatira d točka ide na usvajanje, ali da će se naknadno dati odgovor. Na usvajanje se daje davanje suglasnosti.

Sa devet (9) glasova za i tri (3) suzdržana glasa donosi se

**O D L U K A**

**Članak 1.**

Daje se suglasnost Dobrovoljnom vatrogasnom društvu Pila na I. izmjenu Financijskog plana Dobrovoljnog vatrogasnog društva Pila za 2022. godinu.

**Članak 2.**

Ova Odluka stupa na snagu danom donošenja.

**Ad.16.**

**Davanje suglasnosti DVD Pila na Program rada za 2023. godinu.**

Tomislav Mlinarić, predsjednik Općinskog vijeća, obavještava prisutne da su u prilogu poziva dani materijali. Otvara raspravu.

Obzirom da nema pitanja niti prijedloga, na usvajanje se daje davanje suglasnosti.

Sa osam (8) glasova za i četiri (4) suzdržana glasa donosi se

**O D L U K A**

**Članak 1.**

Daje se suglasnost Dobrovoljnom vatrogasnom društvu Pila na Program rada Dobrovoljnog vatrogasnog društva Pila za 2023. godinu.

**Članak 2.**

Ova Odluka stupa na snagu danom donošenja.

**Ad.17.**

**Davanje suglasnosti DVD Pila na Financijski plan za 2023. godinu.**

Tomislav Mlinarić, predsjednik Općinskog vijeća, obavještava prisutne da su u prilogu poziva dani materijali. Otvara raspravu.

Obzirom da nema pitanja niti prijedloga, na usvajanje se daje davanje suglasnosti.

Sa osam (8) glasova za i četiri (4) suzdržana glasa donosi se

**O D L U K A**

**Članak 1.**

Daje se suglasnost Dobrovoljnom vatrogasnom društvu Pila na Financijski plan Dobrovoljnog vatrogasnog društva Pila za 2023. godinu.

**Članak 2.**

Ova Odluka stupa na snagu danom donošenja.

**Ad.18.**

**Davanje suglasnosti na Odluku o visini naknade članovima DVD-a Pila.**

Tomislav Mlinarić, predsjednik Općinskog vijeća, obavještava prisutne da su u prilogu poziva dani materijali. Otvara raspravu.

Obzirom da nema pitanja niti prijedloga, na usvajanje se daje davanje suglasnosti.

Sa deset (10) glasova za i dva (2) suzdržana glasa donosi se

**O D L U K A**

**Članak 1.**

Daje se suglasnost Dobrovoljnom vatrogasnom društvu Pila na Odluku o visini naknade članovima Dobrovoljnog vatrogasnog društva Pila.

**Članak 2.**

Ova Odluka stupa na snagu danom donošenja.

**Ad.19.**

**Pitanja i prijedlozi.**

Vijećnica Sabina Frgec postavlja pitanje vezano na rad Taekwondo kluba. Od strane roditelja djece koji su polaznici kluba rečeno je da se rad sa djecom obustavlja do daljnjega iz razloga što klub nije u mogućnosti podmiriti troškove energenata. Postavlja pitanje načelniku i svima ostalima, hoće li se dozvoliti da se ti treninzi prolongiraju kada je to jedini sportski klub koji radi sa djecom i broji veći broj djece, nemamo sportsku dvoranu i za što će se odlučiti: mladost, budućnost, dali će se uopće ulagati u to i jeli je rečeno da nema sredstava.

Načelnik odgovara da to nije jedini klub koji se bavi radom sa djecom jer imamo i stolnoteniski klub Stubaki u kojem treniraju djeca. Sa gdinom. Željkom je svakodnevno u kontaktu i imamo tzv. B varijanta i ona će biti dovoljna u roku tjedan dva i sigurno neće doći do prekida rada kluba i rada sa djecom. Troškovi energenata za mjesec siječanj i dio mjeseca prosinca su iznimno visoki no ima se rješenje. Djeca prva i uvijek će biti. Dug je 2.500,00 eura no došlo je do greške u matematici tako je dug 1500,00 eura za razdoblje od 19. prosinca do 31. siječnja.

Vijećnica Sabina Frgec obratila se da je uputila E-mali vezano za odvoz komunalnog otpada, jer su joj se obratili stanovnici stariji od 65 godina. Mail je upućen načelniku, predsjedniku i Eko -floru. Eko flor je odgovorio u roku 5 dana no zanima hoće li oni odgovarati ili neće odgovarati ili je ona pogriješila u komunikaciji. Upit je dostavljan u ime građana, a nije odgovoreno ni da je e-mail zaprimljen.

Predsjednik vijeća odgovara da zna o kojem je mailu riječ te daće to isto pitanje uputiti vijećnici, jer i on je vijećnik pa će to isto pitanje uputiti njoj.

Vijećnica postavlja pitanje načelniku kome da prosljeđuje upite građana. Na što načelnik odgovara da se proslijedi na službeni mail Općine i da će se zahtjev urudžbirati i da će se odgovoriti. Procedura je vrlo jasna ukoliko je član domaćinstva stariji od 65 godina dođe i popuni izjavu. Svi koji su podnijeli zahtjev su evidentirani proslijeđeni Eko – floru i ostvaruju subvenciju.

Sjednica je sa radom završila u 20,02 sati.

KLASA:024-03/23-01/02

URBROJ:2140-27-2-23-3

Stubičke Toplice, 07.02.2022.

Zapisničar Predsjednik Općinskog vijeća

 Općine Stubičke Toplice

Melita Šarić Tomislav Mlinarić